"สมาคมธนาคาร"แจงเหตุธุรกรรมแบงก์ล่มจากความผิดพลาดของคน!
ประธานสมาคมธนาคารไทย แจงปัญหาการทำธุรกรรมออนไลน์ของแบงก์ขัดข้องเมื่อ31 ส.ค.61เกิดจากความผิดพลาดของคน
4 ก.ย. 2561

ประธานสมาคมธนาคารไทย แจงปัญหาการทำธุรกรรมออนไลน์ของแบงก์ขัดข้องเมื่อ31 ส.ค.61เกิดจากความผิดพลาดของคน
นายปรีดี ดาวฉาย ประธานสมาคมธนาคารไทย เปิดเผยว่า การขัดข้องการทำธุรกรรมเมื่อวันที่ 31 ส.ค. 2561 เกิดจากความผิดพลาดของคน (Human Error) ที่ทำผิดขั้นตอน โดยเหตุการณ์ดังกล่าวไม่มีความเสียหายทางการเงิน แต่ทำให้การทำธุรกรรมสะดุดไปจนเกิดความรู้สึกอึดอัด จากความเคยชินที่เคยสะดวกรวดเร็ว
สำหรับเหตุการณ์ที่เกิดขึ้นต้องมีการปรับปรุง2 ด้าน ได้แก่ กำหนดเกณฑ์กติกาให้ชัดเจนในการปฏิบัติงาน พร้อมให้เจ้าหน้าที่ดำเนินการตามขั้นตอนที่ระบุไว้ และด้านการแก้ไขปัญหาเต้องแก้ไขเร็ว ซึ่งทันทีที่เกิดเหตุการณ์ทุกคนรีบเร่งในการแก้ปัญหา จนกระทั่งลูกค้ากลับมาทำธุรกรรมได้ตามปกติ
"ภายในธนาคารได้มีข้อตกลงว่า หากรายการโอนเงินของลูกค้าเกิดความผิดพลาดจากระบบธนาคารเอง จากเดิมกำหนดให้คืนภายใน 3 วัน แต่ตอนนี้ให้คืนเงินภายในวันรุ่งขึ้นทันที" นายปรีดี กล่าว
นายปรีดี กล่าวว่า ขณะนี้ประชาชนนิยมทำธุรกรรมผ่านช่องทางดิจิทัลมากขึ้นอย่างเห็นได้ชัด หลังจากที่มีระบบพร้อมเพย์ และการยกเลิกค่าธรรมเนียมโอนเงินดิจิทัล จนปัจจุบันปริมาณธุรกรรมบนโมบายเฉลี่ยกว่า 1,000 รายการ/วินาที และส่วนหนึ่งเป็นการทำรายการระหว่างธนาคารที่มีไอทีเอ็มเอ๊กซ์เป็นตัวกลางสวิตชิ่ง
อย่างไรก็ดี ยืนยันว่า ขีดความสามารถในการรองรับธุรกรรมไม่ใช่ปัญหา ปัจจุบันรองรับได้หลายเท่าตัวอยู่แล้ว ขณะเดียวกัน ก็เตรียมขยายขีดความสามารถเพิ่มเติม เพื่อรองรับการทำธุรกรรมที่เพิ่มมากขึ้นในอนาคต